Diari Oficial de la Generalitat Valenciana


Sumari del DOGV 8064, del 16-06-2017 (2017/5366)

DECRET 75/2017, de 9 de juny, del Consell, pel qual es crea el Registre de Cooperatives, Empreses i Indústries Forestals, en l'àmbit de la Comunitat Valenciana.
----------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2017/06/09/75/dof/vci/html**

### Dades del document

Número de DOGV
:   8064

Data del DOGV
:   16-06-2017

Secció del DOGV
:   I. DISPOSICIONS GENERALS

Número del document
:   2017/5366


Data del document
:   09-06-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Decret

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * legislació

DECRET 75/2017, de 9 de juny, del Consell, pel qual es crea el Registre de Cooperatives, Empreses i Indústries Forestals, en l'àmbit de la Comunitat Valenciana. [2017/5366]  
PREÀMBUL  
  
La Constitució Espanyola, en l'article 149.1.23a, atribueix a l'Estat la competència exclusiva per a l'establiment de la legislació bàsica sobre forests i aprofitaments forestals. Igualment, en l'article 148.1.8a, estableix que les comunitats autònomes podran assumir competències en matèria de forests i aprofitaments forestals.  
  
L'Estatut d'Autonomia de la Comunitat Valenciana, reconeix a la Generalitat en l'article 49.10.1 les competències en forests, aprofitaments i serveis forestals d'acord amb el que disposa l'esmentat article 149.1.23 de la Constitució Espanyola.  
La Llei 43/2003, de 21 de novembre, de forests, és legislació bàsica estatal en matèria de forests i aprofitaments forestals. L'article 61 estableix que les comunitats autònomes crearan registres de cooperatives, empreses i indústries forestals, tant de les empreses que realitzen treballs o aprofitaments forestals en les forests com de les indústries forestals, incloent-hi les de serra, xapa, taulers, pasta, paper, suro, resina, biomassa, olis, pinyó, castanya, bolets, i trufes, així com qualsevol altre aprofitament forestal.  
En aquest mateix article 61 es crea el Registre Nacional de Cooperatives, Empreses i Indústries Forestals, gestionat pel Ministeri d'Agricultura, Alimentació i Medi Ambient, que tindrà caràcter informatiu, i es nodrirà dels assentaments que es generen en els diferents registres autonòmics. Aquest registre no s'entén com a llicència o requisit previ per a desenvolupar l'activitat corresponent, sinó amb el caràcter d'instrument de compliment de la traçabilitat dels productes forestals i de la diligència deguda que han de tindre als efectes de legalitat, així com font d'informació estadística, base per a la planificació forestal a escala regional i nacional.  
L'article 76 del Decret 58/2013, de 3 de maig, del Consell, pel qual s'aprova el Pla d'acció territorial forestal de la Comunitat Valenciana PATFOR, preveu la convocatòria pública en el Diario Oficial de la Unión Europea i en el Diari Oficial de la Generalitat Valenciana, a fi d'elaborar llistes d'empreses i professionals experts en treballs forestals, que es comprometran a tindre actualitzada en tot moment la documentació administrativa que es requerisca.  
Segons aquest mateix article, les llistes esmentades es podran utilitzar per a triar empreses adjudicatàries de contractes menors, en cas d'adjudicació de contractes per tramitació urgent d'expedients, o tramitació d'emergència, així com per a realitzar les invitacions en procediments negociats, en els casos en què la legislació de contractes ho permeta.  
En conseqüència, amb aquest decret es crea el Registre per a elaborar llistes d'empreses i professionals experts en treballs forestals i es realitza la convocatòria publica prevista en l'article 76 del PATFOR.  
D'acord amb el Decret 7/2015, de 29 de juny, del president de la Generalitat, així com el Decret 103/2015, de 6 de juliol, del Consell, la competència en medi ambient i gestió forestal sostenible correspon a la Conselleria d'Agricultura, Medi Ambient, Canvi Climàtic i Desenvolupament Rural.  
Aquest text normatiu ha sigut sotmès al tràmit d'audiència a través de la Mesa Forestal de la Comunitat Valenciana.  
Aquesta disposició està inclosa en el Pla normatiu de l'Administració de la Generalitat per a 2017.  
Per això, d'acord amb el que disposa l'article 28.c de la Llei 5/1983, de 30 de desembre, de la Generalitat, del Consell, emesos els informes preceptius, i conforme amb el Consell Jurídic Consultiu de la Comunitat Valenciana, a proposta de la consellera d'Agricultura, Medi Ambient, Canvi Climàtic i Desenvolupament Rural, el Consell, prèvia deliberació, en la reunió del 9 de juny de 2017,  
  
  
DECRETE  
  
Article 1. Objecte  
Aquest decret té per objecte crear i regular el Registre d'Empreses, Cooperatives i Indústries Forestals de la Comunitat Valenciana, en compliment de l'article 61 de la Llei 43/2003, de forests i de l'article 76 del Decret 58/2013, de 3 de maig, del Consell, pel qual s'aprova el Pla d'acció territorial forestal de la Comunitat Valenciana (PATFOR), sobre convocatòria pública en el Diari Oficial de la Generalitat Valenciana per a elaborar llistes d'empreses i professionals experts en treballs forestals.  
  
  
Article 2. Creació del Registre  
2.1. Es crea el Registre d'Empreses, Cooperatives i Indústries Forestals de la Comunitat Valenciana.  
2.2. Es crea el fitxer denominat «Registre d'Empreses, Cooperatives i Indústries Forestals de la Comunitat Valenciana», les dades del qual estaran sotmeses a la regulació continguda en la Llei 27/2006, de 18 de juliol, per la qual es regulen els drets d'accés a la informació, de participació pública i d'accés a la justícia en matèria de medi ambient, i en la Llei orgànica 15/1999, de 13 de desembre, de protecció de dades de caràcter personal.  
  
Article 3. Naturalesa i finalitat  
1. El Registre de Cooperatives, Empreses i Indústries Forestals de la Comunitat Valenciana és un registre de naturalesa administrativa i caràcter públic, sense perjuí de la seua organització provincial, en el qual podran inscriure's totes de les empreses que realitzen treballs o aprofitaments forestals en les forests com de les indústries forestals, incloent-hi les de serra, xapa, taulers, pasta, paper, i suro, resina, biomassa, olis, pinyó, castanya, bolets, i trufes així com qualsevol altre aprofitament forestal.  
2. Aquests llistats d'empreses, es podran utilitzar per a sol·licitar ofertes econòmiques per a contractes menors, en cas d'adjudicació de contractes per tramitació urgent d'expedients, o tramitació d'emergència, així com per a realitzar les invitacions en procediments negociats, en els casos en què la legislació de contractes ho permeta d'acord amb l'article 76 del PATFOR.  
3. A les dades registrals tindran accés les administracions públiques, empreses i la ciutadania en els termes que es preveuen en l'article 13 de la Llei 39/2015, d'1 d'octubre, del procediment administratiu comú, garantint la protecció de dades de caràcter personal.  
  
  
Article 4. Òrgan competent  
1. El Registre de Cooperatives, Empreses i Indústries Forestals de la Comunitat Valenciana dependrà de la direcció general competent en matèria forestal.  
2. La direcció general competent en matèria forestal instruirà i resoldrà en el termini màxim de tres mesos les sol·licituds d'inscripció, assignarà un codi per a assegurar la seua identificació única, i haurà de notificar a les persones interessades allò que s'ha fet.  
  
Article 5. Format i contingut del Registre i accés a la informació  
  
1. Les dades de caràcter personal que s'inclouen en el Registre es refereixen a les persones físiques o jurídiques que es dediquen a activitats econòmiques relacionades amb el sector forestal i a les persones representants legals, si és el cas.  
2. El Registre té format electrònic i conté la informació relativa a:  
  
a) Les dades personals de la persona física o jurídica a inscriure: número d'identificació fiscal, nom i cognom o raó social, adreça, municipi, província, codi postal, número de telèfon, número de fax i adreça de correu electrònic.  
b) Les dades personals d'identificació de la persona representant legal: nom i cognoms i número d'identificació fiscal.  
c) Les dades personals als efectes de notificació: adreça, municipi, província, codi postal, número de telèfon i adreça de correu electrònic.  
d) La descripció de l'activitat empresarial o professional que realitze o puga realitzar en l'àmbit forestal, conforme el vocabulari comú de contractes públics (CPV).  
3. La descripció de l'activitat empresarial o professional, conforme el vocabulari comú de contractes públics (CPV), serà conforme al Reglament (CE) número 213/2008 de la Comissió, de 28 de novembre de 2007, que modifica el Reglament (CE) número 2195/2002 del Parlament Europeu i del Consell, pel qual s'aprova el Vocabulari comú de contractes públics (CPV), i les directives 2004/17/CE i 2004/18/CE del Parlament Europeu i del Consell sobre els procediments dels contractes públics, pel que fa a la revisió del CPV.  
4. Les dades de caràcter personal i la informació relativa a l'empresa o activitat econòmica associada s'arrepleguen a través de l'imprès de sol·licitud i declaració responsable previstos en aquest decret.  
5. No es preveu la cessió o transferència de dades de caràcter personal, excepte els supòsits autoritzats per la Llei orgànica 15/1999, de 13 de desembre, de protecció de dades de caràcter personal.  
6. Els drets d'accés, rectificació i cancel·lació poden exercir-se davant de la direcció general competent en matèria forestal.  
7. Les mesures de seguretat adoptades per al Registre són de nivell bàsic. No obstant això, el nivell de seguretat aplicable serà el que en cada moment vinga imposat per la normativa reguladora de la protecció de dades.  
  
Article 6. Sol·licitud d'inscripció  
1. Podrà presentar-se la sol·licitud d'inscripció en el registre en qualsevol moment, a partir de l'entrada en vigor d'aquest decret.  
2. La sol·licitud es presentarà a través del model que es publicarà en la guia PROP de la Generalitat, http://www.gva.es/es/web/portal/inicio/procedimientos'id\_Proc=16509, i haurà d'anar firmada per la persona interessada o el seu representant legal.  
3. La sol·licitud es presentarà preferentment en el registre de la conselleria competent en matèria forestal, podrà presentar-se també en qualsevol dels registres previstos en la legislació reguladora del procediment administratiu comú.  
3. Les persones obligades a relacionar-se amb la Generalitat a través de mitjans electrònics, en els termes de l'article 14 de la Llei 39/2015, d'1 d'octubre, del procediment administratiu comú, així com les persones interessades que, no estant obligades a això, opten per aquesta via, presentaran les sol·licituds telemàticament a través de la seu electrònica de la Generalitat,   
http://www.gva.es/va/inicio/procedimientos'id\_proc=16555  
  
Article 7. Declaració responsable  
1. La presentació de la sol·licitud suposarà una declaració responsable de les activitats empresarials o professionals per a les quals la persona física o jurídica té capacitat de contractar, conforme al vocabulari comú de contractes públics (CPV) i als efectes previstos en aquest decret.  
2. És responsabilitat de la persona física o jurídica que es trobe inscrita en el registre estar al corrent dels requisits necessaris per a contractar amb l'administració, en especial de les seues obligacions tributàries i de seguretat social, així com d'aquells altres que siguen exigibles.  
3. L'òrgan instructor podrà requerir d'ofici a les persones sol·licitants els aclariments i les ampliacions d'informació i documents que siguen necessaris per a la determinació, coneixement i comprovació de les dades en virtut de les quals ha de realitzar-se el registre. Així mateix, l'òrgan encarregat de la tramitació podrà requerir a la persona sol·licitant la documentació complementària que resulte necessària en cada cas concret, sense perjuí d'allò que estableix el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic.  
  
  
Article 8. Manteniment i actualització del registre  
1. La inscripció en el Registre de Cooperatives, Empreses i Indústries Forestals de la Comunitat Valenciana es mantindrà mentre no es manifeste voluntat en contra i es mantinguen els requisits que van donar lloc a la seua inscripció, tal com es manifestarà mitjançant declaració responsable en la sol·licitud pertinent.  
2. Qualsevol variació en les dades inscrites haurà de ser objecte de comunicació per part de la persona interessada a l'òrgan gestor del registre, per a la seua actualització, en el termini màxim de 10 dies, des que es produïsquen.  
  
Article 9. Cancel·lació de la inscripció  
1. La cancel·lació de la inscripció d'una persona física o jurídica en el Registre de Cooperatives, Empreses i Indústries Forestals de la Comunitat Valenciana podrà acordar-se per alguna de les causes següents:  
a) Per sol·licitud expressa de l'entitat.  
b) Per extinció de la personalitat jurídica o pèrdua de la capacitat d'obrar.  
c) Per sol·licitud expressa de la persona física inscrita.  
d) Per defunció de la persona física inscrita.  
e) Per resolució motivada de la direcció general amb competència forestal, amb la instrucció prèvia de l'expedient corresponent, amb audiència de la persona o entitat interessada, de conformitat amb el que estableix la Llei 39/2015, d'1 d'octubre, del procediment administratiu comú, quan concórrega alguna de les causes següents:  
1r. La falsedat o inexactitud constatades en les dades subministrades.  
2n. La prohibició per a contractar amb l'Administració.  
3r. L'incompliment sobrevingut dels requisits necessaris per a poder ser inscrita.  
2. La cancel·lació de la inscripció s'acordarà sense perjuí de les responsabilitats en què puga haver incorregut.  
  
DISPOSICIONS ADDICIONALS  
  
Primera. Habilitació normativa per al desplegament  
Es faculta la persona titular de la direcció general competent en matèria forestal, perquè dicte les resolucions que siguen necessàries per al desplegament i aplicació d'aquest decret.  
  
Segona. Incidència pressupostària.  
La implementació i el desplegament d'aquest decret no podrà tindre cap incidència en la dotació dels capítols de despesa de la Generalitat, i en tot cas haurà de ser atès amb els mitjans personals i materials de la conselleria competent per raó de la matèria.  
  
DISPOSICIÓ TRANSITÒRIA  
  
Única. Inclusió d'empreses o professionals forestals  
Aquelles empreses o professionals forestals que hagen sol·licitat la seua inclusió en el Registre de Cooperatives, Empreses i Indústries Forestals de la Comunitat Valenciana amb anterioritat a la publicació d'aquest decret, s'entendrà rebuda la seua sol·licitud amb efectes de la data d'entrada en vigor d'aquesta.  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions del mateix rang o inferior que s'oposen al que disposa aquest decret.  
  
DISPOSICIÓ FINAL  
  
Única. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 9 de juny de 2017  
  
El president de la Generalitat,  
XIMO PUIG I FERRER  
  
La consellera d'Agricultura, Medi Ambient,  
Canvi Climàtic i Desenvolupament Rural,  
ELENA CEBRIÁN CALVO


Còpia Permalink ELI